L'estada a Can Pol de les Bòries ha estat breu, de només dos dies, però hi hem trobat el que cercàvem, un lloc molt tranquil i ben acollidor on poder connectar, reposar i carregar piles. L'apartament sembla, com aquell qui diu, sortit d'un catàleg de revista. Un espai cuidat fins al més mínim detall, tant que, quan hi hem posat els peus per primera vegada, ens ha semblat que érem nosaltres qui l'estrenàvem. Miris el racó que miris, hi veus la cura i l'atenció que hi han posat els amfitrions, en Jordi i la Pilar, perquè t'hi trobis com a casa. Millor que a casa, de fet. Respecte al Jordi i a la Pilar, se'ns acabarien els adjectius. Per dir-ne algun, han estat uns amfitrions atents, sempre a punt per fer-te l'estada el més agradable i fàcil possible i, alhora, molt respectuosos. Vaja que, en definitiva, us volem donar les gràcies per l'acollida, per fer-nos tan fàcil i tan plaent l'estada i dir-vos que la vostra casa està ben assenyalada al mapa i guardada a la carpeta de "favorits" per repetir experiència així que en tinguem ocasió.